Երեւանի ավագանու ընտրությանը «Իմ քայլը» դաշինքի նախընտրական մեկնարկային հանրահավաքի ժամանակ Նիկոլ Փաշինյանը հայտարարեց, որ հակահեղափոխական ուժերը հանկարծ հեղափոխական են դարձել եւ «քուչեքում ՀՀԿ-ի հետ բանակցում են»։ Խորհրդարանական երեք ուժերը՝ ԲՀԿ, ՀՅԴ եւ «Լույս» դաշինքից ի պատասխան կոչ արեցին վարչապետին կոնկրետ անուններ տալ։ Սակայն տեղեկություններ կան, որ Փաշինյանի կոչը նախեւառաջ իր երբեմնի գործընկերներ Էդմոն Մարուքյանին ու Արամ Սարգսյանին էր ուղղված, որոնք համատեղ «Լույս» դաշինքի թեկնածու են առաջադրել Արտակ Զեյնալյանին։ Բանն այն է, որ օրերս ՀՀԿ խոսնակ Էդուարդ Շարմազանովը հայտարարել է, որ ՀՀԿ-ում համակրանք կա երկու թեկնածուի նկատմամբ՝ ՀՅԴ-ական Միքայել Մանուկյանի եւ Արտակ Զեյնալյանի։ Երեկ զրուցեցինք «Ելք» խմբակցության քարտուղար, Մարուքյանի թիմակից Գեւորգ Գորգիսյանի հետ։